Thomas Picton

Thomas Picton (født 24. august 1758 i Haverfordwest i Pembrokeshire i Wales, død 18. juni 1815 ved slaget ved Waterloo) var en britisk offiser som deltok i flere kriger for Storbritannia. Han var den britiske offiser med høyest grad (generalløytnant) som falt i slaget ved Waterloo.

Liv og virke

Bakgrunn 
Han ble født som den syvende av tolv barn, og yngste sønn, av Thomas Picton (1723–1790) fra Poyston og hans hustru, Cecil født Powell (1728–1806), datter av pastor Edward Powell i Llanddow og halvsøster av Richard Turberville, som i 1740 var sheriff av Glamorgan. Familien hadde normannisk bakgrunn. Thomas Picton senior var det året han ble gift high sheriff av Pembroke. Thomas den yngre ble født mens moren var på besøk i Haverfordwest, og ble døpt i Rudbaxton. Hans fem år eldre bror Thomas hadde dødd ett år tidligere, og Picton fikk hans navn slik at det skulle føres videre.

Militær karriere 
Han gikk inn i arméen 1771 og ble fenrik i det tolvte infanteriregimentet, men han deltok ikke i strid før i 1796 da han var ved øya Saint Lucia i Vestindia. Han var samtidig guvernør i Trinidad og ble allment kjent for sin grusomhet. 

Han deltok i den spanske frihetskrig og var med i mange feltslag der. Etter at Napoleon var blitt beseiret, dro han tilbake til Carmarthenshire i den hensikt å bli parlamentsmedlem i det britiske underhuset. Han ble adlet i 1815.

Samtidig flyktet Napoleon fra Elba, og da ble Picton kalt tilbake til hæren. Han ledet den femte divisjon ved slaget ved Quatre Bras, der han ble såret. Det var ikke verre enn at han to dager etter kunne delta ved slaget ved Waterloo, men der ble han drept. Det skjedde under et avgjørende bajonettangrep der hans divisjon stanset general Jean-Baptiste Drouets korps som angrep de alliertes senter-venstre.

Øverstkommanderende Hertugen av Wellington, meldte om tapet av Picton den påfølgende dag i sin melding om slaget til krigsminister lord Bathurst:

«Your lordship will observe, that such a desperate action could not be fought, and such advantages could not be gained, without great loss; and, I am sorry to add, that our's has been immense. In Lieutenant-general Sir Thomas Picton, his majesty has sustained the loss of an officer who has frequently distinguished himself in his service; and he fell, gloriously leading his division to a charge with bayonets, by which one of the most serious attacks made by the enemy of our position was defeated.»

Hans levninger ble i 1859 overført til St Paul's Cathedral i London. Han var opprinnelig begravet annetsteds.

Flere monumenter er blitt reist til hans ære, og flere steder har sitt navn fra ham.

Referanser

Litteratur 
 Robert Havard: Wellington's Welsh General. A life of Sir Thomas Picton. Aurum Press, London 1996, ISBN 1-85410-402-0
 Frederick Myatt: Peninsular General. Sir Thomas Picton 1758–1815. David & Charles, Newton Abbot  1980, ISBN 0-7153-7923-2
 Vidiadhar Surajprasad Naipaul: Abschied von Eldorado. Eine Kolonialgeschichte. List-Verlag,  München 2003, ISBN 3-548-60358-0 ("The Loss of El Dorado. A colonial history")
 Heaton B. Robinson: Memoirs of Lieutenant-General Sir Thomas Picton. Richard Bentley, London 1836

Eksterne lenker 
 
 
  Artikkel i Classic Encyclopedia 

Britiske offiserer
Britiske politikere
Personer fra Pembrokeshire
Personer fra Napoleonskrigene